b'\n_START_ARTICLE_\nPsoralen\n_START_PARAGRAPH_\nPsoralen je glavni predstavnik linearnih furokumarinov (ali furanokumarinov), ki so naravni organski proizvod nekaterih rastlin. So ve\xc4\x8dinoma ne\xc5\xa1kodljive snovi, ki pa postanejo strupene po UV obsevanju (son\xc4\x8dni svetlobi), saj jih rastlina proizvaja, da se brani pred \xc5\xa1kodljivci. Ultravioli\xc4\x8dni \xc5\xbearki pospe\xc5\xa1ujejo delovanje psoralena, ki se tako ve\xc5\xbee na dva timina in povzro\xc4\x8da napake v podvojevanju DNK, posledni\xc4\x8dno obolenje in smrt celic. Na osnovi tega delovanja je medicina uvedla uporabo psoralena v fotokemoterapiji._NEWLINE_V preteklosti se je psoralen, prisoten v bergamotovem olju, uporabljal za porjavitvene kreme. Psoralen se je vpil v ko\xc5\xbeo in neposredno po\xc5\xa1kodoval DNK. Tak\xc5\xa1na po\xc5\xa1kodba mo\xc4\x8dno pove\xc4\x8da mo\xc5\xbenost son\xc4\x8dnih opeklin in pove\xc4\x8danega proizvajanja melanina. To lahko vodi tudi do svetlobnega staranja ko\xc5\xbee, torej porjavitve ko\xc5\xbee zaradi kemi\xc4\x8dne reakcije, ki napravi ko\xc5\xbeo posebej ob\xc4\x8dutljivo na ultravijoli\xc4\x8dno svetlobo._NEWLINE_Za te snovi se je \xc5\xbee leta 1959 vedelo, da povzro\xc4\x8dajo raka, vendar je bila njihova uporaba ponekod uradno prepovedana komaj leta 1995. Psoralen se zdaj uporablja samo \xc5\xa1e za zdravljenje nekaterih ko\xc5\xbenih bolezni s terapijo imenovano PUVA (akronim za psoralen + UV)'